આવતી કાલે મહેમાન ઘરમાં આવવાનાં હતાં. રમીલાકાકી આજે શાક બજારે ઊપડ્યાં હતાં. તેનો માનીતો શાકવાળો કાળુભા હતો. કાકી માગ્યો ભાવ આપતાં એટલે કાળુભા તેમને નમતા તોલે શાક જોખતો. તેમના માટે ખાસ તાજો માલ પણ જુદો રાખી મૂકતો. રમીલાકાકીને ત્યાં લગન લેવાણા છે તે ખબર પડતાં તો આગળથી બધો ઓર્ડર પણ લેવા માંડ્યો હતો. કાકી શાકની લારી આગળ આવીને ઊભા ત્યાંતો કાળુભાએ ઓર્ડર પ્રમાણે થેલી તૈયાર જ રાખેલી. કાળુભા કાકીને કહે કે, “કાલથી તમે તકલીફ ન લેતાં. તમારે લગનનાં હજાર કામ હોય એટલે હું તમને ઘરે પહોંચાડી દઈશ.”